Tabung Guaman
Jul 14, 2008
Jogging..
Oleh : AdukaTaruna
Hari ni den nak koba dalam bahaso noghori. Ontah apo gilo ontah, tetibo yo datang angin den nak jogging. Lamo boto den tak main bola. Ghaso2 eh dah naik tombam den ni.
Lopeh Subuh tadi den toghuih saghung kasut. Den nulih ni pon lopeh balik jogging la ni. Bopoloh-poloh den koba kau. Warm up takdo, apo takdo, den toruih laghi. Banyak gak pacik-pakcik, uncle2, yang jongging samo. Habih den potong. Ghaso banggo plak.
Laghi punyo laghi den dah sampai kodai makan membo den. Haghi golap laie. Nampak akak kodai tu tongah nyiang ikan. Den soghogah. Muahahahaha. Melatah deh den koba kau. Nyaghih-nyaghih den kono baeh dongan pisau.
Tak sompek nak ambek hongap, den nak kono leter dongan akak tu. Hongeh!
Duduk punyo duduk, totiba datang ghaso maleh. Apo yang akak tu ceghabe an dah den tak poduli. Palo otak den asyik mikir. Cano lak den nak balik ni. Nak jogging? Umang ai. Tak tedayo ghaso eh. Jalan kaki? Ghaso golap jap maso dopan. Tak buleh jadi nih. Nyosa lak den jongging sampai sini. Kot tau stamina den tak macam dulu, den jogging koliling ghumah yo.
Tak lamo, membo den tibo. Bawak mutu. Dio kojo ngan akak tu. Cantet, den koba. Den toghuih pinjam mutu eh.
“Kang den pulang an la. Ekau bukan poie memano pun.”
Den pun balik ghumah dongan mutu. Muahahaha. Giang hati den ghaso eh.
Lalalalalalalalalalalalala........
Soliseh skali laie dongan pakcik-uncle tadi. Den potong lagi dioghang. Hahahaha. Kan main bolagak den. Siap hon lagi.
Tin! Tin!
2 comments:
- Hasbullah Pit said...
-
ada kaitan dengan ni?
Dia ada sijil berjoging dengan Ali Rustam
- Monday, July 14, 2008 at 8:49:00 AM GMT+8
- nenek vouge said...
-
hahaha..nyosai nenek baca ko punyo posting jogging ni AT..edisi bangga neh .....
nenek pun dah lamo tak jogging..takut lak jln2 jogging tu retak menunggu belah je kalo nenek mulakan jogging semula hhuhu....
- Monday, July 14, 2008 at 3:09:00 PM GMT+8
zsm_Latn bos_Latn nno_Latn zsm_Latn min_Latn min_Latn min_Latn min_Latn min_Latn min_Latn bjn_Latn min_Latn ceb_Latn ind_Latn nus_Latn eng_Latn zsm_Latn unk zsm_Latn zsm_Latn eng_Latn min_Latn unk min_Latn zsm_Latn eng_Latn